PROJEKTAS

**NEVALSTYBINIŲ AUKŠTŲJŲ MOKYKLŲ, KETINANČIŲ NEBEVYKDYTI STUDIJŲ IR SU STUDIJOMIS SUSIJUSIOS VEIKLOS, STUDIJŲ KOKYBĖS PRIEŽIŪROS TVARKOS APRAŠAS**

**I SKYRIUS**

**BENDROSIOS NUOSTATOS**

1. Nevalstybinės aukštosios mokyklos, ketinančios nebevykdyti studijų ir su studijomis susijusios veiklos, studijų kokybės priežiūros tvarkos aprašas (toliau – Aprašas) reglamentuoja Lietuvos Respublikoje įsteigtos ir turinčios leidimą vykdyti studijas ir su studijomis susijusią veiklą aukštosios mokyklos ar užsienio valstybės aukštosios mokyklos filialo (toliau – aukštoji mokykla), ketinančios nebevykdyti studijų ir su studijomis susijusios veiklos, studijų kokybės priežiūros (toliau – priežiūra) organizavimo ir vykdymo tvarką, terminus bei priežiūrai taikomus kriterijus.
2. Aprašas parengtas vadovaujantis Lietuvos Respublikos mokslo ir studijų įstatymu (toliau – Įstatymas), Leidimo vykdyti studijas ir su studijomis susijusią veiklą išdavimo, patikslinimo ir panaikinimo tvarkos aprašu, patvirtintu Lietuvos Respublikos Vyriausybės 2017 m. kovo 1 d. nutarimu Nr. 149 ,,Dėl Lietuvos Respublikos mokslo ir studijų įstatymo įgyvendinimo“.
3. Apraše vartojamos sąvokos atitinka Įstatyme nustatytas sąvokas.
4. Priežiūros tikslas – užtikrinti vykdomų studijų kokybės atitiktį teisės aktų reikalavimams, studijuojančių asmenų teisėtiems lūkesčiams, poreikiams ir interesams.

**II SKYRIUS**

**NEVALSTYBINĖS AUKŠTOSIOS MOKYKLOS PRIEŽIŪROS ORGANIZAVIMAS IR VYKDYMAS**

1. Priežiūrą atlieka Studijų kokybės vertinimo centras (toliau – Centras), gavęs švietimo, mokslo ir sporto ministro pavedimą, vadovaudamasis Įstatymu, šiuo Aprašu bei kitais aukštųjų mokyklų veiklą reglamentuojančiais teisės aktais.
2. Aukštoji mokykla, priėmusi sprendimą nebevykdyti studijų ir su studijomis susijusios veiklos, per 3 darbo dienas nuo sprendimo priėmimo informuoja Švietimo, mokslo ir sporto ministeriją (toliau – Ministerija) ir Centrą, nurodydama terminą, nuo kada aukštoji mokykla planuoja nebevykdyti studijų ir su studijomis susijusios veiklos, taip pat nuo kada nebepriims naujų studentų į visas vykdomas studijų programas.
3. Aukštoji mokykla, priėmusi sprendimą nebevykdyti studijų ir su studijomis susijusios veiklos, turi sudaryti galimybes studentams baigti kokybiškas studijas. Aukštosios mokyklos materialinė bazė, personalas, finansiniai ištekliai turi būti tinkami ir pakankami vykdomoms studijų programoms, mokslinei ir (arba) meno veiklai įgyvendinti, sutartiniams įsipareigojimams su studentais įvykdyti.
4. Aukštoji mokykla turi atitikti Įstatyme nustatytas sąlygas, būtinas vykdomų studijų programų, mokslinės ir (arba) meno veiklos kokybei užtikrinti, t. y. laikytis Įstatyme nustatytų mokslo ir studijų organizavimo pagrindinių nuostatų, užtikrinti studentų ir darbuotojų teises, sutartinių įsipareigojimų dėl studijų ir (arba) darbo santykių vykdymą, spręsti kilusius ginčus tarp studentų bei administracijos ir kitų darbuotojų, užtikrinti mokslo ir studijų kokybę, viešai skelbti informaciją apie savo veiklą, priimtus sprendimus.
5. Aukštoji mokykla informuodama apie priimtą sprendimą nebevykdyti studijų ir su studijomis susijusios veiklos Centrui pateikia valdymo organų patvirtintą veiklos kokybės užtikrinimo planą (toliau – Planas), kuriame numatomos aukštosios mokyklos veiklos ir jų kokybės užtikrinimas iki aukštąją mokyklą baigs visi joje studijuojantys studentai.
6. Aukštosios mokyklos Plane pateikiami ir analizuojami duomenys:
	1. aukštojoje mokykloje studijuojančių studentų skaičius pagal studijų programas, kursus, studijų formą, studijų pakopas;
	2. akademinio personalo sąrašas ir gyvenimo aprašymai pagal studijų programas;
	3. administracijos personalo sąrašas;
	4. kiekvienos iš studijų programų studijų planas /tvarkaraštis;
	5. informacija apie materialiąją bazę, kurioje vykdomos studijos;
	6. finansiniai ištekliai ir jų paskirstymas aukštosios mokyklos vykdomai veiklai iki ji bus baigta;
	7. informacija apie einamaisiais studijų metais studentų planuojamų praktikų vietas ir trukmę;
	8. einamųjų metų planuojamų baigiamųjų darbų temų ir vadovų sąrašas ir gynimo tvarkaraštis.
7. Plane, esant poreikiui, pateikiami alternatyvūs siūlymai dėl galimybių studentams tęsti studijas kitose aukštosiose mokyklose užtikrinimo.
8. Plane taip pat nurodoma, kokiu būdu aukštojoje mokykloje studijuojantiems studentams bus pateikiama informacija apie tai, kad aukštoji mokykla planuoja nutraukti studijų ir su studijomis susijusios veiklos vykdymą.
9. Centras nagrinėja Planą ir per dvi savaites nuo Plano gavimo teikia aukštajai mokyklai išvadą dėl plano išsamumo ir numatytų priemonių tinkamumo studijų kokybei užtikrinti. Esant poreikiui, aukštoji mokykla, atsižvelgusi į Centro pateiktas pastabas, Planą koreguoja bei pakartotinai teikia Centrui.
10. Plano įgyvendinimo laikotarpiu Centras, esant poreikiui, gali organizuoti Centro atstovų ir (arba) pasitelktų išorės ekspertų vizitą į aukštąją mokyklą. Apie vizitą į aukštąją mokyklą Centras informuoja prieš dvi savaites iki vizito.
11. Einamųjų mokslo metų pabaigoje, bet ne vėliau kaip iki birželio 10 dienos, aukštoji mokykla Centrui teikia valdymo organų patvirtintą veiklos kokybės užtikrinimo ataskaitą (toliau – Ataskaita).
12. Aukštosios mokyklos Ataskaitoje duomenys ir informacija pateikiama bei analizuojama remiantis šiais kriterijais:
	1. **informacijos sklaida.** Analizuojama:
		1. informacijos apie aukštosios mokyklos sprendimą nutraukti veiklą viešumas, prieinamumas, išsamumas.
	2. **personalo tinkamumas studijų ir mokslo (meno) veiklai vykdyti.** Analizuojama:
		1. personalo skaičiaus ir kvalifikacijos tinkamumas studijoms.
	3. **studijų proceso organizavimo tinkamumas.** Analizuojama:
		1. baigiamų vykdyti studijų planavimo, organizavimo, priežiūros procesų, vidinio studijų kokybės užtikrinimo priemonių tinkamumas;
		2. akademinės paramos studentams efektyvumas.
	4. **materialiųjų išteklių studijų ir mokslo (meno) veiklai vykdyti bei studijų rezultatams pasiekti tinkamumas.** Analizuojama:
		1. studijų įgyvendinimui reikalingų patalpų tinkamumas ir pakankamumas baigiamoms vykdyti studijoms, darbo vietų skaičius jose, reikalinga bazė praktikoms, reikalinga įranga;
		2. studijų vykdymui reikalingų metodinių išteklių bibliotekoje, skaityklose, metodiniuose kabinetuose prieinamumas ir pakankamumas.
	5. **veiklos finansinio plano pagrįstumas ir racionalumas.** Analizuojama:
		1. finansinių išteklių paskirstymo suderinamumas su aukštosios mokyklos vykdoma veikla ir finansinės rizikos.
13. Ataskaitoje pateikiami ir analizuojami einamųjų studijų metų duomenys.
14. Centras konsultuoja aukštąją mokyklą Plano ir Ataskaitos rengimo klausimais.
15. Aukštoji mokykla sudaro sąlygas priežiūrai:
16. Centrui teikia Apraše nustatytus reikalavimus atitinkantį Planą ir Ataskaitą;
17. Esant poreikiui, organizuoja Centro paskirtų ekspertų susitikimus su tikslinėmis grupėmis, naudojamų materialiųjų išteklių apžiūrą;
18. Centro prašymu pateikia papildomą reikalingą informaciją ir dokumentus.
19. Centras, pasitelkdamas ekspertus, įvertina, ar materialinė bazė, personalas yra tinkami, finansiniai ištekliai yra pakankami studijoms įgyvendinti bei aukštoji mokykla atitinka kitas Įstatyme nustatytas sąlygas, jei tokios yra nustatytos, būtinas baigiamų vykdyti studijų, mokslinės ir (arba) meno veiklos kokybei užtikrinti, taip pat teikiamų aukštojo mokslo kvalifikacijų atitikčiai reikalavimams užtikrinti.

**III SKYRIUS**

**BAIGIAMOSIOS NUOSTATOS**

1. Centras nagrinėja Ataskaitą ir per mėnesį nuo Ataskaitos pateikimo parengia ir aukštajai mokyklai ir Ministerijai teikia nuomonę dėl aukštosios mokyklos vykdomos veiklos tinkamumo ir galimybių vykdyti studijas, kol jas baigs aukštosios mokyklos studentai.
2. Priežiūra vykdoma kol įsigalioja Švietimo, mokslo ir sporto ministro priimtas sprendimas dėl leidimo vykdyti studijas ir su studijomis susijusią veiklą panaikinimo.

\_\_\_\_\_\_\_\_\_\_\_\_\_\_\_\_